Line Barfod (EL), 2009-02-17:
Det er rigtig vigtigt at tage alvorligt, at der er mennesker, der bliver udsat for kriminalitet, og endnu flere, der er utrolig utrygge på baggrund af, hvad de hører i medierne, og hvad de selv hører fra andre.
Derfor er det vigtigt, at vi tager fat på at se på, hvad vi kan gøre både for at forebygge, at der sker kriminalitet, og for at hjælpe dem, der bliver udsat for kriminalitet, og for også at tage fat i den utryghed, som folk har, og give dem nogle muligheder for at handle.
For det værste ved utrygheden er, hvis man bliver afmægtig.
Det bedste er, hvis man faktisk føler, at man har mulighed for at gøre noget.
Derfor er jeg også meget glad for initiativer som det, der er taget på Nørrebro, hvor en lang række borgere er gået sammen om at sige: Vi vil ikke acceptere vold, vi vil ikke acceptere våben i gaderne, vi gør noget for at stoppe det.
Det er mennesker, der bor i det i deres hverdag, og mennesker, der arbejder med det, der er gået sammen, og en lang række af de initiativer, der nu bliver taget, retter sig mod at forebygge kriminalitet, retter sig også mod at forebygge, at børn og unge kommer ud i kriminalitet.
Jeg tror langt mere på, at det er den vej, vi skal gå, end det at nedsætte den kriminelle lavalder, som Dansk Folkeparti foreslår.
Derfor kan jeg heller ikke støtte det forslag.
Der er ingen tvivl om, at der er brug for, at vi gør langt mere for at hjælpe dem, der bliver udsat for kriminalitet.
Noget af det, som mange ofre siger de har brug for, er meget hurtigt at få den hjælp, de har behov for, meget hurtigt at få en afklaring af, hvad der kommer til at ske med sagen.
Rigtig mange ønsker også en mulighed for konfliktmægling og for, at de selv er en del af den løsning og den reaktion, der skal være, frem for at konflikten bliver taget fra dem.
Det er det, man diskuterer i større og større omfang, ikke så meget i Danmark, men i resten af verden.
Men der er også folk i Danmark, der arbejder hårdt for det i stærk modvind fra Dansk Folkeparti, der i den grad er imod, at ofrene skal have den mulighed, som mange ofre selv ønsker, for at mødes med gerningsmanden, skælde ud på ham, få sat ansigt på og få lavet nogle klare aftaler om, hvad der skal ske.
Jeg tror tværtimod på, at det er vejen frem for rigtig mange for at få en bedre hjælp.
Hvordan kan vi øge konfliktmæglingen?
Det er det, som rigtig mange skoler arbejder med, har gode resultater med, og som der er brug for flere ressourcer til - at man lærer børnene, fra de er små, at når der er sket en konflikt, så er det ikke nok med, at nogen bare får en skideballe eller en kortvarig straf.
Nej, så er man nødt til at snakke om, hvad der er foregået, man er nødt til at stå til ansvar for sine handlinger, sige undskyld til den, man har gjort noget imod, og man er også nødt til sammen at finde en løsning på, hvad man gør fremover.
Så hvis der f.eks. er et barn, der har slået et andet i skolegården, lader man det ikke bare være ved, at barnet får at vide, at det må det ikke, eller ved, at barnet bliver sat uden for døren.
Nej, så er barnet nødt til også at sige undskyld og prøve at forstå, hvad det betyder for den, der er blevet slået, og lave en aftale om, hvordan man sikrer, at man fremover kan komme i skolegården uden at være bange for at blive slået.
Det tror jeg har langt større betydning på længere sigt, for at man kan undgå, at børn begår kriminalitet, end at sænke den kriminelle lavalder.
Der er brug for, at vi sikrer, at der er nogle gode tilbud og masser af ressourcer at sætte ind over for de sociale problemer, der er årsag til, at nogle børn kommer ud i kriminalitet.
Der er også brug for, at vi sikrer, at der er nogle åbne tilbud til de børn, der desværre ikke har ordentlige forhold derhjemme.
Der er brug for, at man kan gribe ind de steder, hvor det er så grelt, at børnene bliver nødt til at komme væk hjemmefra.
Men også der, hvor det ikke er så grelt, men hvor børnene ikke er hjemme, er det vigtigt at sikre, at der så er nogle andre tilbud, så de ikke lever på gaden, sikre, at der er nogle åbne tilbud, hvor børnene kan komme, også uden at være medlem af en eller anden klub eller andet, sikre, at der er nogle voksne, de kan få tillid til, og som kan hjælpe og støtte dem og kan give dem en tro på, at de kan blive til noget andet end at blive kriminelle.
Alt for mange børn og unge tror, at det er den vej, de skal gå, og at de ikke kan blive andet, og der er rigtig meget brug for, at vi giver dem en tro på, at det faktisk er muligt at blive noget andet.
Derfor er der brug for, at vi i stedet hjælper dem med at finde ud af, hvad de kan gøre for at få en tilværelse uden kriminalitet.
Hvad er det, de kan?
Hvad er det, de har af muligheder for at få en uddannelse og senere et arbejde?
Det er den vej, der er behov for at gå, ikke at vi begynder at putte flere ind i straffesystemet.